Krus med Børge og Yvonne, en Ming-vase, filmplakater, en latterdåse og en kæmpe granat. Det er bare nogle af de Olsen Banden-rekvisitter, der fylder i vennerne Paul Wenzel og Steffen Paatzs hjem i Stenbjerg. De er begge store og dedikerede fans de gamle danske film med Egon, Kjeld og Benny i hovedrollerne. - Jeg blev forelsket i Danmark på grund af Olsen Banden. Så begyndte jeg at lære sproget, holdte ferie her og fik et ønske om at flytte hertil, så jeg kunne have min hverdag her, siger Paul Wenzel. Han stiftede sin egen Olsen Banden-fanklub i Tyskland for 21 år siden og flyttede for to år siden til Danmark sammen med sin ven. - Jeg var i Danmark for første gang i 1998, og jeg blev forelsket fra det første minut. Efter noget tid spurgte jeg mig selv om, hvorfor jeg ikke flyttede til Danmark og udlevede min drøm, husker Steffen Paatz. Olsen Banden kom forbi censuren i DDR 35-årige Paul Wenzel og 50-årige Steffen Paatz er begge født i det tidligere Østtyskland, som indtil 1989 var spærret inde af en mur og omringet af censur. - Der var ikke mange film, som kom fra det kapitalistiske udland, der fik lov til at komme ind i DDR. Men Olsen Banden-filmene måtte gerne, for de var også lidt kritiske overfor kapitalismen og EU specielt, siger Paul Wenzel, der bliver suppleret af sin ven. - Dengang kunne man ikke købe ret meget i DDR. Så man måtte bygge eller reparer det selv, så derfor kunne folk identificere sig med Kjeld og Yvonne. De skulle også spare penge hele tiden, sige Steffen Paatz. Olsen Banden-filmene var mindst lige så populære i DDR som i Danmark, og i dag har de to superfans samlet alt, hvad de har kunne få fat i om Olsen Banden og rekonstrueret rekvisitter fra de 14 film. Selv deres høns er opkaldt efter karakterer fra filmene. - Det her er Susanne fra filmen "Olsen Banden over alle bjerge", Ragna er fra "Olsen Banden går amok", og Ulla er fra den første film, "Olsen Banden", forklarer Steffen Paatz. Havens fuglehus er en miniatureudgave af Det Gule Palæ fra "Olsen Banden på sporet" og skiltet på hønsehuset, hvor der står Arsenikvej, er fra "Olsen Bandens flugt over plankeværket". Ny bog og udstilling De to tyskere, der bor i Thy, bor nu selv tæt på mange af de steder, som var en del af den tredje film, "Olsen Banden i Jylland". Den blev optaget i Hanstholm, Vigsø, Agger og Thisted i forsommeren i 1971. Så filmen har altså 50-års jubilæum i år. Det ville de to venner gerne markere, så sammen med Bunkermuseum Hanstholm har de fået skrevet en bog og lavet en udstilling om Olsen Banden i Thy. - Ideen opstod ved, at Paul og Steffen kom forbi sidste år og foreslog, at vi skulle lave nogle arrangementer i anledning af 50-året. Deres viden har været ufattelig vigtig for udstillingen. Ikke alene har de set filmen forfra og bagfra, men de har også været ude og besøge alle stederne og lavet interview med skuespillere og filmfolk. De er virkelig engageret, og har en kæmpestor viden, fortæller Jens Andersen, der er museumsinspektør på Bunkermuseum Hanstholm.

Opsummering:
Vennerne Paul Wenzel og Steffen Paatz er så vilde med Olsen Banden, at de er flyttet fra Leipzig til Stenbjerg. Filmene har fået dem til at lære dansk, og deres hus i Thy er nærmest et museum, der hylder de gamle film.